КОЛЕКТИВНА ЖИРИРАНА ИЗЛОЖБА
„У ОКРИЉУ СЦЕНЕ“
Секција Сценографија и костимографија УЛУПУДС-а расписује конкурс за учешће на колективној жирираној изложби „У окриљу сцене“, која ће бити одржана у Галерији „Сингидунум“ у Београду, 23. октобар 2026. године.

О ИЗЛОЖБИ
Циљ изложбе „У окриљу сцене“ је представљање савремене уметничке праксе у области сценографије и костимографије у Србији.  
Аутори се могу представити различитим облицима сценографског и костимографског стваралаштва (а у складу са могућностима галеријског простора):
· ликовним скицама;
· фотографијама реализованих продукција
· макетама
· [bookmark: _GoBack]костимима 
· и др.
На конкурс се могу пријавити радови настали у последње три године.

ПРАВО УЧЕШЋА
Право учешћа на конкурсу имају чланови УЛУПУДС-а који делују у области сценографије и костимографије и колеге по позиву.
Сваки аутор може конкурисати са највише два репрезентативна рада.
Пријављени радови морају бити оригинална ауторска дела. Пријавом на конкурс аутор потврђује да поседује одговарајућа ауторска права на пријављени рад и преузима одговорност за евентуално кршење права интелектуалне својине трећих лица.

ФОРМАТ И НАЧИН ИЗЛАГАЊА
Дводимензионални радови: максималне димензије 100 × 70 cm.
Макете: најдужа страна не сме бити већа од 60cm.
Костими/лутке:  да не прелазе 1mx1m у бази.
Сви изабрани радови морају бити адекватно опремљени и у потпуности припремљени за излагање приликом предаје у Галерији „Сингидунум“.
Рад који приликом предаје битно одступа од фотографије достављене приликом конкурисања може бити изузет из поставке.

ПРИЈАВА НА КОНКУРС
Конкурс је отворен до 1. октобра 2026. године.
Пријаву је потребно попунити ћирилицом и послати у Word формату на e-mail:
scenografija.kostimografija@gmail.com

Уз пријаву је потребно доставити фотографију сваког пријављеног рада.
Фотографија треба да буде јасна и квалитетна, у JPEG формату, резолуције 300 dpi, дужа станица 13цм.
Документ и фотографије потребно је именовати латиницом на следећи начин:
Име и презиме аутора – назив рада
Непотпуне пријаве, као и пријаве које нису у складу са пропозицијама конкурса, неће бити разматране.

СЕЛЕКЦИЈА И РЕЗУЛТАТИ
Избор радова за изложбу извршиће стручни жири.
Резултати конкурса биће објављени најкасније до 10. октобра 2026. године, а списак изабраних учесника биће достављен свим ауторима који су конкурисали.
Датум и време предаје изабраних радова биће објављени накнадно.

КОТИЗАЦИЈА
Котизација за учешће на изложби износи 2.500 динара и плаћају је искључиво аутори чији су радови прошли селекцију.
Пријавом на конкурс аутори дају сагласност да фотографије њихових радова, као и основни подаци о радовима, могу бити коришћени у каталогу и у сврху медијске и друге промоције изложбе.

ОДГОВОРНОСТ ЗА РАДОВЕ
Организатор ће, у сарадњи са запосленима у Галерији „Сингидунум“, предузети све разумне мере у циљу безбедности изложених радова током поставке, трајања и демонтаже изложбе.
Радови, међутим, неће бити посебно осигурани, те организатор и галерија не могу преузети материјалну одговорност у случају евентуалног оштећења, губитка или крађе рада.
Уколико за то буде интересовања излагача, током трајања изложбе може бити организовано добровољно дежурство аутора у галерији.
Пријавом на конкурс аутор потврђује да је упознат са пропозицијама и да их у целости прихвата.

Секција Сценографија и костимографија УЛУПУДС-а
др Милица Ђуров
председник Одбора Секције за сценографију и костимографију

